MDC neZanu-PF Zvonetsana paNyaya yeMinda
MDC inoti ZANU-PF iri kuramba ichitora minda ichikanganisa mabasa ekurima
Bato reMDC rashora zvikuru mabasa eZANU-PF ekuramba ichitora minda nekuvhiringidza zvinhu munyaya dzekurima. Bato iri rinoti vakuru veZANU-PF vamuka chibhebhenenga kuMwenezi, uko vari kutora nzvimbo dzinochengetwa mhuka. Bato iri riri kuchemawo nerekuti varimi vakaendesa hurumende kuSADC Tribunal, vari kuoneswa chitsvuku. ZANU-PF inoti haiterere zveSADC Tribunal. Asi Executive Secretary weSADC, VaTomaz Salamo, vanoti nyaya yeSADC Tribunal yakaendeswa kumakurokota emitemo muSADC kuti aongorore nyaya iyi, yozoendeswa kuvatungamiri venyika dzekuchamhembe kweAfrica. Zvinonzi kubva pakaumbwa hurumende yemubatanidzwa kwakapambwa vachena vatanhatu, vamwe gumi nevatanhatu vakasungwa. MDC yakurudzira kuti paitwe Land Commission inoongorora nyaya yeminda iyi. Asi gurukota muhofisi yaVaMugabe, uye vachiona nezvemabasa muZANU-PF, VaDidymus Mutasa, vanoti havasi kuzodzokera kumashure panyaya yeminda. Mutevedzeri wemutauriri weMDC, Muzvare Thabitha Khumalo, vanoti zviri kuitwa neZANU-PF zvinoratidza kuti haitevedzeri mitemo yenyika, uye zviichapa kuti vanhu vaziye nenzara munyika. Dzimwe Nhau Kubva kuStudio7...